په شمالي وزيرستان کې احتجاجي ناسته په څلورمه ورځ دوام لري
په قبايلي سيمه شمالي وزيرستان کې د هدفي وژنو او ناامنۍ د پېښو رامنځته کېدو پرضد په څلورمه ورځ هم په ميرعلي کې احتجاجي ناسته روانه ده چرته چې د شپې په مهال هم خلک موجود وي.
د ميرعلي خپله پوليټيکل انتظامیه مني چې په احتجاج د زرګونو په شمېره کې خلک ناست دي او ټوله شپه هم په دغه ځای تېروي. چارواکي وايي د دغو خلکو د ساتنې په موخه دغلته امنیتي ځواکونه هم ځای په ځای کړی شوي دي. د شمالي وزيرستان پوليټيکل ايجنټ اياز خان د نهې، سه شنبې په ورځ احتجاج کوونکو ته ورغلی خو د دوي سره په خبرو کې څه پرمختګ نه دی شوی چې احتجاجي ناسته ختم کړي. پوليټيکل انتظامیه وايي نن د شورو، چهارشنبې په ورځ به د احتجاج کوونکو سره د جرګې د لارې خبرې پېلوي، ترڅو دوي په دې اماده کړی شي چې احتجاجي ناسته ختم کړي. خو احتجاج کوونکي وايي چې څو پورې د دوي غوښتنې نه وي منل شوي دوي به تر هغه وخته پورې په احتجاج ناست وي. يو احتجاج کوونکي شفقت داوړ وي او ای ډيوه سره په خبرو کې ویلي، د ضرب عضب په عملياتو کې د دوي کورونه او بازارونه وران شوي او باغونه تباه شوي دي او بيا د دوي سره حکومت د عملیاتو د پرامنه وزيرستان ژمنه کړې وه خو اوس دغلته حالات بدل دي. هغه وويل دلته د ناامنۍ پېښې رامنځته کيږي، د شپې خلک کورونو ته ورګډيږي وژنې کوي او بيا په نامالومو لارو ورکيږي. هغه وويل دوي به په حکومت خپلې غوښتنې مني، او زياته يې کړه د دوي نه وسله اخستل شوې خو دغلته اوس وسله وال خلک راځي او دوي په کورونو کې وژني. هغه زیاته کړه د پاکستان د ائين لاندې دوي د يو ملکي وګړي په حېث خپل جايز حقونه غواړي، هدفي وژونکي دې ونيول شي او د ناامنۍ د مخنیوي باور دې ورته په ليکلې بڼه ورکړی شي. د سورج داوړ په نوم يو تن وويل دا احتجاجي ناسته نوره غځيږي خلک ورته په کاروانونو کې راروان دي حکومت د دوي غوښتنې په جدي، سنجيده ډول نه اخلي ځکه دوي احتجاجي ناسته نوره پراخوي. هغه وويل دوي په احتجاجي ناسته کې د روژه ماتي او پيشمني، پيشلمي دپاره تيارۍ هم نيسي خو د خپلو غوښتنو منلو پورې د احتجاج څخه نه په شا کيږي. د پښتون ژغورنې غورځنګ (پي ټي اېم) يو مشر محسن داوړ هم پرون دغه احتجاجي ناستې ته رسېدلی دی او د پي ټي اېم مشر منظور پشتين هم بېګا د شپې ویلي چې څنګه وخت په لاس ورشي ځان دغه ناستې ته رسوي. پرون په شمالي وزيرستان کې د کرفيو لګولو باوجود احتجاجي ناسته روانه وه. عدنان بېټنی د پښتونخوا په ډېره اسماعیل خان ښار کې د وي او اې ډیوه خبریال دی. هغه د افغانستان او پاکستان تر منځ د پولې دواړو غاړو خصوصاً له وزیرستانه د نورو مسلو تر څنګ د ترهګرۍ، جنګځپلو کډوالو، بشري حقونو او د دواړو هېوادونو تر منځ پر سیاسي اړیکو او اقتصاد رپوټونه جوړوي. نوموړي د ډېره اسماعیل خان له ګومل پوهنتونه د جرنلزم له زدکړو سره سره د سیاسیاتو ماسټري ډګري هم تر لاسه کړې ده. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.